

|  |  |
| --- | --- |
| **ДО**  **Г-ЖА ТАНЯ ГЕОРГИЕВА**  **ЗЕМЕСТНИК-МИНИСТЪР И**  **РЪКОВОДИТЕЛЯ НА УПРАВЛЯВАЩИЯ ОРГАН НА ПРСР 2014-2020 г.** | **ОДОБРИЛ:** |

**Д О К Л А Д**

**от Елена Иванова – директор на дирекция „Развитие на селските райони“**

|  |  |
| --- | --- |
| **ОТНОСНО:** | *Проект на заповед за изменение на Насоките за кандидатстване по процедури чрез подбор на проектни предложения по подмярка 6.1 „Стартова помощ за млади земеделски стопани“ от мярка 6 „Развитие на стопанства и предприятия“ от Програмата за развитие на селските райони за периода 2014 - 2020 г. (ПРСР 2014-2020 г.)* |

**УВАЖАЕМА ГОСПОЖО ГЕОРГИЕВА,**

Със Заповед № РД 09-1219 от 01.11.2022 г. на ръководителя на Управляващия орган е обявен прием и са утвърдени Насоки за кандидатстване по процедура № BG06RDNP001-6.013 по подмярка 6.1 „Стартова помощ за млади земеделски стопани“ от мярка 6 „Развитие на стопанства и предприятия“ от ПРСР 2014 – 2020 г., Заповедта е изменена и допълнена със Заповед № РД 09-5 от 06.01.2023 г. за удължаване срока за прием на проектни предложения.

Във връзка с изпълнение на поети ангажименти от страна на бенефициенти, които ползват отпуск и обезщетение при бременност, раждане и отглеждане на дете до 2 г. по подмярка 6.1 „Стартова помощ за млади земеделски стопани“ от ПРСР 2014-2020 г., Управляващият орган на ПРСР предлага да се извършат промениa в процедурата относно изискванията, свързани с установяване на втори ръководител на земеделското стопанство. Част от бенефициентите по подмярката са млади жени, които в периода на изпълнение на бизнес плана стават майки. Земеделските стопани - жени, осигурени за общо заболяване и майчинство и придобили общ осигурителен стаж 12 месеца за този риск, имат право на парично обезщетение за бременност, раждане и за отглеждане на дете до 2-годишна възраст при условие, че през съответния период не продължават да упражняват лична трудова дейност в това качество. Периодът на бременност и раждане е в размер 410 дни, които започват 45 дни преди определения термин, като за първите 135 дни се издават болнични листове.

Паричните обезщетения за бременност, раждане и за отглеждане на дете до 2-годишна възраст се изплащат за времето на съответните отпуски, които наетите лица ползват по трудово, служебно или др. правоотношение, като ролята на обезщетението е да замести пропуснатото трудово възнаграждение. Аналог на отпуските при самоосигуряващите се лица е условието да не упражняват дейност през съответния период.

В тази връзка и с цел коректно изпълнение на поети ангажименти по подмярка 6.1 „Стартова помощ за млади земеделски стопани“ Управляващият орган на ПРСР 2014-2020 предложи в шестнадесета нотификация на Програмата в подмярката да бъде включен текст в насоките по процедурата, че назначаването на втори ръководител е допустимо само в определени случаи:

*„Когато кандидати/бенефициенти – жени, ползват отпуск и обезщетение при бременност, раждане и отглеждане на дете до 2 години, е допустимо назначаването на втори ръководител. Вторият ръководител на земеделското стопанство трябва да е лице на възраст между 18 и не повече от 40 навършени години (включително) и притежава съответни професионални умения и компетентности.“.*

С настоящия доклад се предлага изменение по процедура чрез подбор на проектни предложения № BG06RDNP001-6.013 по подмярка 6.1 „Стартова помощ за млади земеделски стопани“ от мярка 6 „Развитие на стопанства и предприятия“ от ПРСР 2014 - 2020 година във връзка с одобреното на 6 декември 2023 г. от Европейската комисия Шестнадесето изменение на ПРСР 2014-2020.

В Условията за изпълнение към насоките за кандидатстване по процедурата е включен списък с документи, които бенефициентите следва да представят към искания за второ плащане. В този списък освен общи документи са включени и специфични документи, които бенефициентите прилагат към исканията за плащане в зависимост от вида на извършените разходи по проектните предложения.

Въз основа на натрупания опит от прилагане на инвестиционните мерки от ПРСР 2014-2020, Държавен фонд „Земеделие“ с писма № 10-53 от 24.01.2024 г. и № 10-137 от 12.02.2024 г. е предложил да бъдат извършени промени в условията за изпълнение по процедурата с цел намаляване на административната тежест и по-конкретно актуализиране на изискуемите от кандидатите документи приложими при подаване на искания за плащания. Предложението от страна на Държавен фонд „Земеделие“ е мотивирано с оглед намаляване на административната тежест и отпадане или актуализация на част от изискуемите документи към исканията за плащане, включително с цел улесняване подготовката на искания за плащане и оптимизиране на сроковете за изплащане на помощта. Също така, през 2024 г. Министерският съвет прие План за намаляване на административната тежест.

Предвид гореизложеното е подготвен проект на заповед за изменение на Заповед № РД 09-1219 от 01.11.2022 г., изменена и допълнена със Заповед № РД 09-5 от 06.01.2023 г. на заместник-министъра на земеделието и храните и ръководител на Управляващия орган на Програма за развитие на селските райони 2014 – 2020 година.

Проектът на заповед и проект на доклад бяха публикувани на електронната страница на Министерството на земеделието и храните и в Информационната система за управление и наблюдение на средствата от Европейските структурни и инвестиционни фондове (ИСУН) за писмени възражения и предложения в съответствие с чл. 26, ал. 4 от Закона за управление на средствата от Европейските фондове при споделено управление (ЗУСЕФСУ).

**УВАЖАЕМА ГОСПОЖО ГЕОРГИЕВА,**

Във връзка с гореизложеното и на основание чл. 9, ал. 5, чл. 26, ал. 7, т. 1 от ЗУСЕФСУ предлагам да издадете заповеди за изменение на Заповед № РД 09-1219 от 01.11.2022 г., изменена и допълнена със Заповед № РД 09-5 от 06.01.2023 г. на заместник-министъра на земеделието и храните и ръководител на Управляващия орган на Програма за развитие на селските райони 2014 – 2020 г., с която са утвърдени Насоки за кандидатстване по процедура № BG06RDNP001-6.013 по подмярка 6.1 „Стартова помощ за млади земеделски стопани“ от мярка 6 „Развитие на стопанства и предприятия“ от Програмата за развитие на селските райони за периода 2014 - 2020 година.

С уважение,

